Na temelju članka 58. i članka 118. Zakona o odgoju i obrazovanju u osnovnoj i srednjoj škola (Narodne novine broj 87/08, 86/09, 92/10, 105/10-ispravak, 90/11, 16/12, 86/12, 126/12-pročišćeni tekst, 94/13 I 152/14), te članka 22. i članka 170. Statuta Osnovne glazbene škole Zlatka Grgoševića Sesvete, Školski odbor nakon provedene rasprave na Učiteljskom vijeću, Vijeću roditelja, a na prijedlog privremenog ravnatelja na sjednici održanoj 25.05.2015. godine donio je

### PRAVILNIK O KUĆNOM REDU

**Članak 1.**

Odredbe Pravilnika provode se sukladno Zakonu o odgoju I obrazovanju u osnovnoj I srednjoj školi, propisima donesenim na temelju Zakona i Statuta Škole.

Izrazi koji se u ovom Pravilniku koriste za osobe u muškom rodu su neutralni I odnose se na muške I ženske osobe.

**Članak 2.**

Kućnim redom u Školi utvrđuju se

* pravila i obveze ponašanja u Školi, unutarnjem i vanjskom prostoru
* pravila međusobnih odnosa učenika
* pravila međusobnih odnosa učenika i radnika
* radno vrijeme
* pravila sigurnosti i zaštite od socijalno neprihvatljivih oblika ponašanja, diskriminacije, neprijateljstva i nasilja
* način postupanja prema imovini

**Članak 3.**

Ovaj kućni red odnosi se na sve osobe za vrijeme njihovog boravka u Školi.

Odredbe ovog Pravilnika odnose se I na dodatni prostor škole; Bjelovarska 48b., Sesvete.

**Članak 4.**

S odredbama ovog kućnog reda razrednici su dužni upoznati učenike i njihove roditelje odnosno skrbnike.

Ravnatelj Škole je dužan upoznati radnike s odredbama ovog Pravilnika.

Jedan primjerak ovog pravilnika ističe se na vidljivom mjestu kod ulaznih vrata I objavljuje se na mrežnoj stranici Škole.

**Članak 5.**

Svi učenici i radnici Škole dužni su čuvati školsku zgradu, njen okoliš i opremu te njome upravljati brižljivo i savjesno, po načelu dobroga gospodara.

**Članak 6.**

Odnosi u Školi zasnivaju se na načelu međusobnog štovanja, iskazivanja štovanja starijima, kulturnog ponašanja, prijateljstva i dobronamjernosti. Neukusni ispadi, uvrede i neuljudne primjedbe štete ugledu Škole, te nisu dozvoljene. U školi je zabranjen bilo kakav oblik diskriminacije, neprijateljstva i nasilja.

**Članak 7.**

Međusobne sporove učenici ne smiju rješavati svađom i fizičkim obračunom, uvredama, širenjem neistina i sl. U slučaju međusobnog spora učenici su dužni zatražiti pomoć učitelja ili ravnatelja Škole.

**Članak 8.**

Radnici I učenici Škole dužni su se kulturno odnositi prema roditeljima I drugim osobama koje borave u Školi.

**Članak 9.**

Svi radnici Škole dužni su brinuti da se učenici u cijelosti pridržavaju Kućnog reda.

Radnici i ravnatelj Škole dužni su pružati primjer učenicima vlastitim radom, radnom disciplinom i urednošću svog radnog mjesta.

**Članak 10.**

Učenici su obvezatni dolaziti redovito i na vrijeme u Školu, tj. desetak minuta prije početka nastave, a napustiti Školu najkasnije desetak minuta nakon završetka školskih obveza. Duže zdržavanje u školi može se tolerirati isključivo učenicima putnicima. Učenici koji su zakasnili na nastavu trebaju tiho ući u učionicu i ispričati se učitelju.

**Članak 11.**

Na završetku  nastavnog sata učenici izlaze iz učionice mirno, bez vike i guranja. Pri ulasku u školsku zgradu ili učionicu, izlasku ili prolasku, pa i u svakoj drugoj prigodi u školi ili izvan škole, učenici trebaju dati prednost starijima.

**Članak 12.**

Prije nego što učenik zauzme svoje radno mjesto dužan je ispitati njegovu ispravnost. Ustanovi li bilo kakvu neispravnost (oštećenje klupe, zida, stolice i slično), dužan je o tome izvijestiti učitelja/učiteljicu. Za neprijavljenu neispravnost učenik snosi disciplinsku i materijalnu odgovornost jer će se smatrati da je neispravnost na svom radnom mjestu sam prouzročio. Ako se počinitelj naknadno otkrije, šteta će se naplatiti od njega.

**Članak 13.**

Učenici ne smiju sami i bez dopuštenja ulaziti u zbornicu, ured ravnatelja, tajništvo, računovodstvo i čajnu kuhinju.

**Članak 14.**

Učenici i radnici dolaze u školu pristojna i uredna izgleda. Učenicama nije dozvoljeno odijevanje majica dubokog izreza ( dekoltea ), prekratkih majica, suknji, haljina ili hlačica, kao niti prozirnih odjevnih predmeta.

**Članak 15.**

Na nastavi učenik ne smije koristiti mobitel, i-pod i druge slične naprave. Osobito se preporuča učenicima da ne nose nakit i veće svote novca te da čuvaju svoje stvari jer za iste Škola ne odgovara.

**Članak 16.**

Učenici trebaju čuvati školske prostore i inventar Škole. Počinjenu štetu učenici odnosno njihovi roditelji ili skrbnici dužni su nadoknaditi.

Svaki učenik koji uoči štetu ili zna počinitelja štete obvezan je o tome obavijestiti učitelje ili ravnatelja Škole.

**Članak 17.**

 Notnu literaturu i ostale knjige posuđene u školskoj nototeci ili od učitelja učenik je obvezatan čuvati i neoštećene pravovremeno vratiti.

**Članak 18.**

U školi je zabranjeno trčanje, sklizanje po hodnicima i učionicama, kao i penjanje po ogradi.

**Članak 19.**

Učenici ne smiju bez dopuštenja učitelja napustiti nastavu. U slučaju odlaska učenika s nastave, učitelj je o tome obvezatan obavijestiti roditelje ili staratelje toga učenika. Učitelj ne smije za vrijeme nastave slati učenika izvan prostora škole ili ga kažnjavati udaljavanjem iz učionice.

**Članak 20.**

Učenicima je zabranjeno trčanje po dvorištu škole, bacanje smeća izvan koša za smeće.

**Članak 21.**

Učitelji su dužni izvršiti pripremu nastave prije početka nastavnog sata.

Nastavni sat treba početi ali i završiti na vrijeme kako učenici ne bi kasnili na ostale obveze.

U slučaju da učitelj završi nastavu ranije, dužan je o tome obavijestiti roditelje djece prije tog skračivanja nastave ili sačekati s učenicima roditelje, ako je dijete mlađe I stanuje izvan mjesta školovanja.

Učitelji su dužni izvjesiti na vrata svoje sobe-učione; raspored sati rada, raspored informacija za roditelje učenika.

Učitelj je dužan brinuti se da nakon nastave radni prostor bude uredan i čist, treba zatvoriti prozore, isključiti električne aparate I zaključati radne prostorije.

**Članak 22.**

Radnici i učenici škole ne mogu bez odobrenja ravnatelja iznositi iz škole i rabiti u privatne svrhe školsku imovinu.

Bez odobrenja ravnatelja učitelji iz Škole ne smiju iznositi matične knjige, dnevnike rada i imenike.

Radnik ili učenik koji postupi suprotno stavku 1. i 2. ovog članka teško krši kućni red.

**Članak 23.**

Na završetku radnog vremena radnici su obvezni zatvoriti prozore, ostaviti urednu učionicu, ugasiti rasvjetu te zaključati radni prostor.

**Članak 24.**

Kod napuštanja školskog prostora radnici i učenici trebaju ponesti svoje stvari. Škola nije odgovorna za nestanak stvari osoba iz stavka 1 ovoga članka tijekom njihova boravka u školskom prostoru.

**Članak 25.**

Radnici su obvezni svaki puta zaključati radni prostor kada ga napuštaju.   ( i ako ne napuštaju školsku zgradu )

**Članak 26.**

Radnici ne smiju napuštati školu za vrijeme radnog vremena bez dopuštenja ravnatelja Škole.

**Članak 27.**

Radnici škole obvezni su dolaziti u školu desetak minuta prije početka radnog vremena. Zabranjeno je odlaženje s radnog mjesta prije završetka radnog vremena.

**Članak 28.**

Radnici škole obvezni su za svako opravdano i dozvoljeno izbivanje sa radnog mjesta ostaviti obavijest na vratima učionice ili ureda. Obavijest treba sadržavati razlog odsustva npr. službeno odsutan, odsutan zbog bolovanja … i po mogućnosti datum i točno vrijeme povratka na radno mijesto. Ukoliko zbog iznenadne bolesti ili neke druge hitne situacije Radnik ne može sam izvjesiti obavijest dužan je o tome na vrijeme obavijestiti tajnicu koja će to učiniti umjesto njega.

**Članak 29.**

Ako učitelji iz opravdanih razloga ne mogu po rasporedu održati nastavu dužni su na vrijeme o tome obavijestiti učenike.

**Članak 30.**

Učiteljima je zabranjeno za vrijeme nastave koristiti mobitel ili telefon kao i napuštanje učionice.

**Članak 31.**

Učitelji primaju roditelje jednom tjedno u unaprijed utvrđenom vremenu. Roditelji se ne smiju primati u vrijeme u koje je učitelj zadužen nastavom osim kada je roditelj pozvan da prisustvuje satu.

**Članak 32.**

U prostoru Škole zabranjeno je:

- pušenje,

- unošenje i konzumiranje alkohola i narkotika,

- nošenje oružja i drugih opasnih predmeta,

- unošenje sredstava, opreme i uređaja koji mogu izazvati požar ili eksploziju,

- kockanje,

- unošenje tiskovina nepoćudnog sadržaja,

- dovođenje stranih osoba bez odobrenja ravnatelja/ravnateljice,

- dovođenje životinja u prostorije i okoliš Škole.

Pušenje je zabranjeno i u školskom dvorištu.

**Članak 33.**

Radnici i učenici Škole dužni su se pristojno ophoditi prema roditeljima i drugim osobama koje borave u Školi. Posjetitelji se ne smiju bezrazložno zadržavati u prostoru Škole, a osobito bez pratnje i odobrenja učitelja ulaziti u učionice i ostale prostorije škole.

**Članak 34.**

Radnicima škole zabranjuje se na hodnicima ili u drugim prostorijama škole pred učenicima, roditeljima ili stranim osobama komentirati učenike, roditelje, učitelje i ostale radnike škole, kao i rad škole.

**Članak 35.**

Zabranjeno je iz škole iznositi ili posuđivati školski inventar bez odobrenja ravnatelja Škole..

**Članak 36.**

Za obavještavanje radnika služi oglasna ploča u zbornici. Za obavještavanje učenika služi oglasna ploča na hodniku zgrade.

**Članak 37.**

Škola radi u petodnevnom radnom tjednu, u skladu s godišnjim planom i programom rada Škole, Zakonu o odgoju i obrazovanju u osnovnoj i srednjoj školi i Statutu škole.

Radno vrijeme Škole je od 7.00 do 21.00 sat.

Raspored radnog vremena ravnatelja, tajnika i voditelja računovodstva u svezi s prijemom stranaka obvezno se ističe na vratima njihovih ureda.

Školu zatvara spremačica na kraju radnog dana i koja je odgovorna za urednost i sigurnost da je sve zaključano.

Izvan radnog vremena zgrada škole se može otključati i koristiti samo uz odobrenje ravnatelja.

**Članak 38.**

Postupanje prema odredbama ovoga pravilnika sastavni je dio radnih obveza radnika i učenika Škole.

Radnik koji postupi suprotno odredbama ovoga pravilnika, odgovoran je za povredu radne obveze.

Učenik koji postupi suprotno odredbama ovoga pravilnika, odgovoran je prema općim aktima Škole.

Osobu koja za vrijeme boravka u Školi krši kućni red, dežurni učitelj ili ravnatelj udaljit će ga iz prostora Škole.

Klasa: 003-05/15-01/02

Urbroj:251-261-01-15-01

U Sesvetama, 25. 05. 2015. god.

Predsjednica školskog odbora

Ana Matoković-Dabić, prof.

Ovaj Pravilnik stupa na snagu danom objavljivanja na oglasnoj ploči Škole.

Kućni red objavljen je na oglasnoj ploči škole 27. 05. 2015. godine.